Natten til søndag blev mødelokaler i Mindegade i Aarhus udsat for hærværk.

Lokalerne fungerer som fælleslokaler for Dansk Sygeplejeråd, Enhedslisten og beboere i opgangen.

Ukendte gerningsmænd kastede store brosten gennem fire ruder og yderligere to ruder blev ødelagt, da gerningsmændene gentagne gange kastede sten på dem, fortæller byrådskandidat for Enhedslisten, Else Kayser.

Hun tror, at der kan ligge et politisk motiv bag hærværket.

- Det var et rent held, at der ikke skete personskade, da en større gruppe sygepleje-elever opholdt sig i lokalet i forbindelse med et fagligt arrangement. Og jeg tør slet ikke tænke på, hvad der i værste fald kunne være sket, hvis én var blevet alvorligt ramt, siger Else Kayser i en pressemeddelelse.

Bygningen i Mindegade, der huser mødelokalerne, har tidligere været udsat for hærværk. Flere gange er der blevet malet grafitti på bygningen og knust ruder.

- Enhedslisten fordømmer på det kraftigste dette hærværk uanset hvem, der står bag. Og vi vil stærkt opfordre til, at politiet tager alle de nødvendige skridt, der kan sikre en opklaring af hærværket, siger Else Kayser fra Enhedslisten.